Beampte vas oor ID's aan buitelanders | Maroela Media
Beampte vas oor ID's aan buitelanders
'n Beampte van die departement van binnelandse sake in KwaZulu-Natal is in hegtenis geneem nadat hy glo Suid-Afrikaanse identiteitsdokumente aan buitelanders verkoop het.
Mayihlome Tshwete, woordvoerder van die departement, het gesê die beampte is Donderdag in Eshowe in hegtenis geneem tydens 'n spesiale operasie nadat daar inligting ontvang is oor die beampte se beweerde aktiwiteite.
Volgens Tshwete is 'n buitelander saam met die beampte in hegtenis geneem. Tshwete het gesê dit is in hierdie stadium nog nie duidelik hoeveel ID-boekies die beampte glo uitgereik het nie.
Maj. Thulani Zwane, woordvoerder van die polisie, het die inhegtenisneming bevestig en gesê die verdagte is 'n 46-jarige man. Volgens Zwane het die verdagte se beweerde onwettige aktiwiteite aan die lig gekom nadat 'n 27-jarige Swazi-burger verlede maand in hegtenis geneem is.
"Sy was in besit van 'n Swaziland-paspoort en 'n Suid-Afrikaanse identiteitsdokument in verskillende name. Volgens die departement van binnelandse sake was die Suid-Afrikaanse identiteitsdokument vervals en is die vrou aangekla," het Zwane gesê.
Die vrou het reeds twee keer in die hof verskyn en het skuldig gepleit op aanklag dat sy onwettig in die land en in besit is van 'n onwettige identiteitsdokument is. Die beampte van binnelandse sake sal Maandag in die Eshowe-landdroshof verskyn op 'n aanklag van bedrog.
Eie aan die nuwe SA.
Watter tipe straf kry bedrieërs soos hy? Dit kan nie skrikwekkend wees want hulle hou net aan met lieg en bedrieg.